b'\n_START_ARTICLE_\nNebo nad doma\xc4\x8dijo\n_START_SECTION_\nZgodba\n_START_PARAGRAPH_\nZakonca Liza in Matija Rojnik se po sedemindvajsetih letih vrneta v doma\xc4\x8di kraj na Vetrnik. Nazaj ju je privedlo hrepenenje po nebu nad doma\xc4\x8dijo, po katerem se sprehaja mesec in se\xc2\xa0\xc2\xbbposmehuje veselim, a tudi \xc5\xbealostnim \xc4\x8dlove\xc5\xa1kim zgodbam.\xc2\xab\xc2\xa0Liza umre, \xc5\xa1e preden bi po dolgih letih spet lahko videla svoje otroke. Otroci in vnuki, ki \xc5\xbeivijo vsak svoje revno \xc5\xbeivljenje, se zberejo na pogrebu._NEWLINE_Sin Peter, ki je zaljubljen v bratovo \xc5\xbeeno Alenko, je nesre\xc4\x8dno poro\xc4\x8den s Polono. Z njo ima tri otroke, Ur\xc5\xa1ko, Roka in Marcela. Med vojno je bil \xc4\x8dlan odporni\xc5\xa1kega gibanja, sedaj pa dela kot \xc5\xa1ofer v Mariboru. Z \xc5\xbeivljenjem v Jugoslaviji je zadovoljen, Polona in Rok pa ne, zato se odselita v Francijo._NEWLINE_Vinko je bil med vojno nekaj \xc4\x8dasa pri partizanih, nato pa je delal v \xc5\xa1lezijskih in westfalskih rudnikih. Z \xc5\xbeeno Teo ima sina Jan\xc4\x8dka. Zaradi rev\xc5\xa1\xc4\x8dine ter pri\xc4\x8dakovanja njunega drugega otroka se odlo\xc4\x8dita za selitev v Uilensprong._NEWLINE_Lena in mo\xc5\xbe Karlo imata dva sinova, Vikija in Dolfija. Karla, z imenom Hans Keil, spoznajo kot Fritza Gurklerja ter mu zaradi zagre\xc5\xa1enih krutih zlo\xc4\x8dinov izre\xc4\x8dejo smrtno obsodbo. Lena se tako z otrokoma zate\xc4\x8de k sestri Mini. Ta se na materinem pogrebu spre z Janezom, zato se na doma\xc4\x8dijo vrne le po Lenine obleke._NEWLINE_Minina h\xc4\x8di Tinca se po kon\xc4\x8danem razmerju s Pietom poro\xc4\x8di s Cirilom, ki ga je spoznala v Bosni, ko sta z bratrancem Marcelom od\xc5\xa1la v brigado._NEWLINE_Pavla ima razmerje s \xc4\x8drncem Billom, ki umre. Iz tega razmerja se rodi fantek temnej\xc5\xa1e polti, Pavlek._NEWLINE_Regina je vdova, mo\xc5\xbe Gregor ji je umrl v rudniku. Njuna h\xc4\x8di Mija \xc5\xbeivi pri svojemu dedu, gospodu Rojniku. Medtem se Regina poro\xc4\x8di s Poldetom Mernikom, maminim sinkom, ter se kmalu po poroki tudi lo\xc4\x8di, ker mu razkrije svojo preteklost. Regina je bila med vojno namre\xc4\x8d prisiljena v prostitucijo._NEWLINE_Janez z \xc5\xbeeno Alenko nima otrok. Alenka pobegne s Petrom, Janez pa se znese nad o\xc4\x8detom Rojnikom, ki zato umre._NEWLINE_Kljub vsem te\xc5\xbeavam je nebo nad doma\xc4\x8dijo vendarle najlep\xc5\xa1e.\n_START_SECTION_\nKritike, literarna zgodovina\n_START_PARAGRAPH_\n\xc2\xbbV kolikor je roman po sre\xc4\x8danjih in dogodkih pester, tembolj je stil pisanja suhoparen, monoton in nedomiseln. Kakor da bi bila za dana\xc5\xa1nji, sodobni roman dovolj zgodba sama.\xc2\xab\xc2\xa0(\xc5\xa0\xc3\xb6men 1960: 6)_NEWLINE_\xc2\xbbZgodba o izseljencih, ki se vrnejo, je preve\xc4\x8d zamotana, da bi jo lahko na kratko posneli. Preve\xc4\x8d je Rojnikovih otrok, snah, zetov in vnukov, da bi jo lahko povedali v dveh, treh stavkih. [...] Avtor se prav zaradi te obilice dela najbr\xc5\xbe ni mogel poglobiti v vsako \xc4\x8dlove\xc5\xa1ko usodo posebej in v rast vsakega \xc4\x8dloveka, ki ga opisuje. V knjigi je nekaj odlomkov, ki bralca res pretresejo; po ve\xc4\x8dini pa pripoveduje Ingoli\xc4\x8d brez tiste prepri\xc4\x8dljivosti, ki daje literarnemu delu pravi smisel in pomen.\xc2\xab\xc2\xa0(\xc5\xa0tolfa 1960: 6)_NEWLINE_\xc2\xbbDelo je torej po miselnosti kar preve\xc4\x8d enostavno in neizdelano, po drugi, to je po eti\xc4\x8dni plati, pa spet neskladno.\xc2\xab\xc2\xa0(\xc5\xa0ifrer 1960: 534)_NEWLINE_\xc5\xa0tih je v svoji kritiki zapisal, da je Ingoli\xc4\x8devo delo preprosto in nezahtevno, karakterizacija posameznih oseb v romanu ni preve\xc4\x8d domiselno psiholo\xc5\xa1ka, konstrukcija zgodbe pa malce preve\xc4\x8d zapletena. Pisatelj svoje gradivo oblikuje na osnovi \xc4\x8dustvenih predstav o \xc5\xbeivljenjski problematiki. (\xc5\xa0tih 1961: 2)_NEWLINE_\xc2\xbbIngoli\xc4\x8d je problematiko slovenskih izseljencev zelo poenostavil in jo zo\xc5\xbeil v glavnem na tuje izkori\xc5\xa1\xc4\x8danje in na eroti\xc4\x8dno iz\xc5\xbeivljanje. [...] Njegovi ljudje \xc5\xbeive samo telesno, nagonsko, edini namen jim je eroti\xc4\x8dno iz\xc5\xbeivljanje. Vsi ti ljudje so izkrivljeni, \xc5\xa1e od dale\xc4\x8d ni zadel bistvenih potez slovenskih izseljencev. Pripovedovanje je zelo naturalisti\xc4\x8dno.\xc2\xab\xc2\xa0(Jevnikar 1961)'